**МОТИВИ ЗА ПРИЕМАНЕ НА ПРОЕКТО-РЕШЕНИЕТО**

Иновационната стратегия за интелигентна специализация се основава на „процеса на предприемаческо откритие“ за определяне на икономическите приоритети в рамките на научноизследователските и иновационни дейности, с цел създаване на конкурентно предимство чрез развитие и съобразяване на собствените силни страни в научните изследвания с потребностите на индустрията. Целта е да се отговори на новите възможности и промени на пазара, като се съсредоточат инвестициите в области, осигуряващи увеличаване на добавената стойност на икономиката и нейната конкурентоспособност на международните пазари.

**По т.1** **Тематична област „Информатика и ИКТ“**

Широкото използване на ИКТ в промишлеността включва действия, свързани с оптимизиране на управлението, производствените процеси, електронната търговия и електронен бизнес, осигуряването на достъпни интерактивни он-лайн услуги (и цифровото приобщаване на хората и групите в неравностойно положение, възрастните и трудно мобилните хора). В допълнение ИКТ създава възможности за гъвкава, дистанционна и почасова работа (вкл. за майки), разширяване използването на ИКТ в дейностите по управление на ресурсите, енергийния мениджмънт, следеното на екологични характеристики и ефекти върху изменението на климата, при опазване и мониторинг на околната среда като цяло. Това ще създаде възможност за участия в международни платформи, дистанционни и онлайн обучения за фирми и служители, екологосъобразен и енергийно ефективен транспорт и подобрена мобилност посредством изграждане на Интелигентни транспортни системи и др. Областите за приложение на ИКТ са неограничени и водят пряко до подобряване на ефективността на бизнеса. За това е необходимо насърчаване на тяхното използване във всички сфери на индустрията.

В област Добрич има потенциал за развитието на информатика и информационни и комуникационни технологии. Висшите учебни заведения, които имат бакалавърски програми по ИКТ за обучение на студенти са следните:

1. Висше училище по мениджмънт:

* “СОФТУЕРНИ СИСТЕМИ И ТЕХНОЛОГИИ”
* “ИЗКУСТВЕН ИНТЕЛЕКТ И БИОТЕХНОЛОГИИ”

1. Шуменски университет “ Еп. Константин Преславски ” Колеж Добрич

* “ИНФОРМАТИКА И ИНФОРМАЦИОННИ ТЕХНОЛОГИИ”

В област Добрич функционират търговски фирми за разработка на софтуерни програми, системи за управление на бизнеса, уеб сайт дизайн, професионална изработка на уеб страници, доставчици на интернет услуги и кабелни телевизионни оператори, сервиз и поддръжка на компютърни системи.

По отношение на административните услуги предоставяни по електронен път за гражданите и бизнеса от страна на териториалните органи на централната изпълнителна власт и органите на местно самоуправление има необходимост от разширяване на броя на наличните административни услуги, извършвани по електронен път.

**По т.2** **Тематична област „Индустрии за здравословен живот и биотехнологии“**

В област Добрич функционира научно-изследователско звено в областта на земеделието, в което работят високо квалифицирани кадри. Добруджански земеделски институт е национален научно-изследователски център за селекция и агротехника на полски култури. Той е най-голямото звено в системата на българската Селскостопанска академия.

Основните дейности на института са:

* създаване на нови усъвършенствани зърнено-житни и бобови култури, сортове и хибриди слънчоглед и разработване на съвременни технологии за отглеждането им;
* разработване на нови биотехнологични методи в селекцията на полски култури;
* събиране и изследване на генетични растителни ресурси;
* производство на предбазови и базови семена с гарантиран произход и качество
* отглеждане на елитни породи разплодни животни

Добруджански земеделски институт произвежда конвенционални семена за зърнени култури, ценени високо в много държави.

В област Добрич се произвеждат още биопродукти (лавандула и други етерични култури за целите на фармацията и козметиката), съответно и производство на натурални ароматични продукти - етерични масла, натурални дестилационни води (лавандулова, лайкова, маточина и др.) и екстракционни продукти.

Предвид водещото място на област Добрич в селското стопанство поради благоприятния климат и наличие на плодородни почви за развитието на разнообразно земеделие и липса на големи замърсяващи производства, запазен район в екологично отношение с уникални природни дадености, налице е капацитет за развитие на иновациите в преработвателната промишленост, производство на здравословни храни и износ.

В заключение, предложените две тематични области „Информатика и ИКТ“ и „Индустрии за здравословен живот и биотехнологии“, са най-подходящи и съответстват на потенциала и нуждата от развитие на иновациите в област Добрич. Тематична област „Чисти технологии, кръгова и нисковъглеродна икономика” ще бъде заложена като приоритетна област за всички региони и области. Дигитализацията в контекста на Индустрия 4.0 ще се включи като хоризонтален приоритет и ще присъства във всички пет тематични области на интелигентна специализация. За горепосочените тематични области е налице капацитет за иновационно и научно-изследователско представяне на ниво фирми и научни организации.